Denel-pensioenfonds: Onsekerheid heers - Solidariteit WêreldSolidariteit Wêreld
Tuis › Mediaverklarings › Denel-pensioenfonds: Onsekerheid heers
Solidariteit is deur Denret ingelig dat hy nog nie betaling van die pensioengeld ontvang het nie en Solidariteit het gevolglik bewys van betaling vanaf Denel geëis. Denel se bestuur het gister in ʼn vergadering met vakbonde gesê dat uitstaande pensioenbydraes ten volle oorbetaal is en dat hulle nou besig is om die stappe, soos aan Denret voorgestel, te implementeer.
Alhoewel Solidariteit Denel se mondelingse bevestiging verwelkom het dat uitstaande pensioenfondsbedrae oorbetaal is, was ons skepties en het daarom alles moontlik gedoen om die inligting te verifieer.
“Denel het nog nie met die bewys van betaling vorendag gekom nie en die onsekerheid duur dus voort. Die manier waarop Denel, en om dit verder te voer ook die regering werknemers behandel, is ʼn absolute skande,” het Helgard Cronjé, Solidariteit se sektorkoördineerder vir verdediging en lugvaart, gesê.
Solidariteit gaan nie net staan en toekyk en toelaat dat die ernstige gevolge van Denel se wangedrag ongesiens verbygaan nie. As betaling nie bevestig word nie, sal Solidariteit die nodige stappe doen. “Solidariteit het ʼn mandaat van ons lede om kriminele klagte teen Denel aanhangig te maak om Denel te dwing om die uitstaande bedrae te betaal,” het Cronjé gesê.
Denel het tydens gesprekke weereens verskoning aangeteken en erken dat hierdie situasie groot ongerief veroorsaak. Denel het bygevoeg dat hy hom weer daartoe verbind om inligting betyds te deel. Belastingaftrekkings, WVF-aftrekkings en aftrekkings vir die vaardigheidsheffing is egter steeds nie aan die betrokke fondse oorbetaal nie. Solidariteit neem regstappe om te verseker dat hierdie uitstaande aftrekkings oorbetaal word.
“Denel het versuim om sy werknemers van inligting te voorsien waarop hulle geregtig is en wat hul lewens negatief beïnvloed. Solidariteit is daarvan oortuig dat Denel se bestuur nie die erns van die situasie en die impak wat dit op individue het, begryp nie,” het Cronjé gesê.
“Die laat betaling van salarisse het ʼn reuse-impak op werklike mense. Dit is huiseienaars wat gevaar loop om hul huise te verloor, ouers wat nie vir hul kinders se opvoeding kan betaal nie, en gesinne wat weens die finansiële druk knak,” het Cronjé gewaarsku.
Solidariteit sal aanhou veg vir die werklike mense wat deur Denel se wanbetaling geraak word.
“Enige oplossing wat Denel tans probeer vind om sy kontantvloeiprobleme op te los, sal noukeurig deur ons ondersoek word. Die huidige situasie is heeltemal onaanvaarbaar en Solidariteit sal Denel aanspreeklik hou teenoor ons lede, maar ook teenoor al die werkers by Denel,” het Cronjé afgesluit.